b"\n_START_ARTICLE_\nDavid Duke\n_START_SECTION_\nBakgrunn\n_START_PARAGRAPH_\nDuke ble f\xc3\xb8dt i Tulsa i Oklahoma. Som s\xc3\xb8nn av ingeni\xc3\xb8r for oljeselskapet Shell flyttet han ofte rundt i verden, og bodde en stund i Nederland f\xc3\xb8r familien bosatte seg i Louisiana.\n_START_SECTION_\nPolitisk utvikling\n_START_PARAGRAPH_\nP\xc3\xa5 slutten av 1960-tallet m\xc3\xb8tte han William Luther Pierce, leder av National Alliance, en h\xc3\xb8yreekstrem og seperatistisk organisasjon, og som fikk en livslang innflytelse p\xc3\xa5 ham. Duke ble medlem av Ku Klux Klan i 1967._NEWLINE_Han ble student ved Louisiana State University og dannet en studentgruppe for ikke-voldelige kalt White Youth Alliance som var knyttet til National Socialist White People's Party, et nynazistisk parti i USA. Det samme \xc3\xa5ret opptr\xc3\xa5dte Duke i en politisk demonstrasjon i naziuniform. Han holdt selskap p\xc3\xa5 \xc3\xa5rsdagen for Adolf Hitlers f\xc3\xb8dselsdag, og ble beryktet p\xc3\xa5 studentomr\xc3\xa5det for \xc3\xa5 g\xc3\xa5 i naziuniform._NEWLINE_I White Youth Alliance m\xc3\xb8tte han Chlo\xc3\xaa Hardin, som han giftet seg med i 1974, det samme \xc3\xa5ret han tok eksamen ved universitet. Hardin f\xc3\xb8dte to d\xc3\xb8tre, Erika og Crystal, men i 1984 ble de skilt, og hun giftet seg senere med Don Black, en venn av Duke som ogs\xc3\xa5 var medlem av Ku Klux Klan._NEWLINE_Han har skrevet flere b\xc3\xb8ker, blant annet sin politiske selvbiografi My Awakening: A Path to Racial Understanding (\xc2\xabMin oppv\xc3\xa5kning: En vei til raseforst\xc3\xa5else\xc2\xbb) i 1988._NEWLINE_Duke beskriver seg selv som s\xc3\xa5kalt \xc2\xabraserealist\xc2\xbb, og hevder at \xc2\xaballe mennesker har en grunnleggende menneskelig rett til \xc3\xa5 bevare sin egen arv\xc2\xbb. Han har talt til fordel for like rettigheter til alle. Duke er kjent som holocaustbenekter og antisemitt. Han ble i 2013 utvist fra Italia for fors\xc3\xb8k p\xc3\xa5 \xc3\xa5 etablere en europeisk nynazistisk organisasjon. Han omtales ogs\xc3\xa5 som nynazist, \xc2\xabwhite supremacist\xc2\xbb og hvite nasjonalist. Han sympatiserer \xc3\xa5pent med nazismen. Han argumenterte i 2006 med at \xc2\xabThe Jewish supremacists not only want to control Israel, they want to control America, Europe and the whole world.\xc2\xbb (Det j\xc3\xb8diske herrefolket \xc3\xb8nsker kontrollere Israel, Amerika, Europa og hele verden.) Dukes bok Jewish Supremacism: My Awakening to the Jewish Question selger godt i Moskva og ved et privat universitet i Ukraina ble han \xc3\xa6resdoktor for sin bok Zionism as a Form of Ethnic Supremacism._NEWLINE_I 1974 grunnla han \xc2\xabKnights of the Ku Klux Klan\xc2\xbb i Louisiana. Der fungerte han som \xc2\xabImperial Wizard\xc2\xbb fram til 1980. Duke har siden tatt avstand fra gruppen, p\xc3\xa5 grunn av vold utf\xc3\xb8rt av andre medlemmer. Senere ble han valgt som delstatsrepresentant i staten Louisiana. Han stilte som kandidat for demokratene i 1988 og som kandidat for republikanerne i 1992 til det amerikanske presidentvalget. Duke har ogs\xc3\xa5 stilt til valg for senatet i Louisiana, til USAs senat, til Representantenes hus, og til guvern\xc3\xb8r for Louisiana. Ved guvern\xc3\xb8rvalget i Louisiana i 1990 fikk han 60\xc2\xa0% av stemmene blant hvite velgere."